AaB Håndbold spiller torsdag aften opvisningskamp i Vadum Hallen, hvor Lemvig bliver modstanderen - i stedet for Ajax. Først i tirsdag blev AaB ad omveje gjort opmærksom på, at Ajax og cheftræner Christian Dalmose havde droppet torsdagens opvisningskamp, hvorfor gode råd var dyre i forhold til at skaffe en ny modstander til arrangementet torsdag aften i Vadum Hallen. - Det var helt tilfældigt, at vi fra tredjeperson hørte, at Ajax havde droppet vores indbyrdes testkamp, fortæller AaB's sportsdirektør Jan Larsen til aabsport.dk. Og det var ikke en and - I første omgang må jeg indrømme, at jeg troede, det var en and, men så ringede vi til Ajax, der kunne bekræfte, at man havde droppet testkampen mod os, forklarer en stærkt forundret Jan Larsen. - Man erkendte dog, at det nok havde været en god idé at informere både os og arrangørerne i Vadum, men jeg må indrømme, at vi finder fremgangsmåden både uanstændig og særdeles amatøragtig, siger Jan Larsen. Dermed står AaB og Joachim Boldsen torsdag aften over for Lemvig.

Referat:
Dalmose droppede AaB - uden at give besked